ОчкоищкIэ ящхьэщыкIауэ илъэсыщIэм хуокIуэ
Урысей Федерацэм футболымкIэ и етIуанэ дивизионым и «Ипщэ» гупым мыгъэрей зэхьэзэхуэр щызэфIэкIащ. АдэкIэ зэпеуэм щыпащэнур гъатхэ дызыхуэкIуэращ.
Мы гъэм и иужьрей джэгугъуэр блэкIа тхьэмахуэм- рэ блыщхьэмрэ зэхэтащ. Абы дэ хуабжьу щытфIэхьэлэмэтт нэхъ пасэу зэпеуэм къыхэкIа «Спартак-Налшыкым» и хьэрхуэрэгъу нэхъыщхьэ «IэфIыпсым» Астрахань къыщыпэплъэр. ЗэрыхуэдгъэфащэмкIэ, хьэщIэхэм абы хэщIыныгъэ щаIэн хуейт. Апхуэдэуи къэхъуащ. Джэгум и кIыхьагъкIэ «Астрахань»-м тепщэныгъэр иIыгъащ икIи текIуэныгъэр зыIэригъэхьэным зымащIэщ иIэжар. ЗэIущIэм и иужь дыдэ дакъикъэхэращ «IэфIыпсым» зы очко закъуэ къыщригъэлыфар.
Апхуэдэ щIыкIэкIэ, и хьэрхуэрэгъухэм очкоищкIэ ящхьэщыкIауэ «Спартак-Налшыкыр» илъэсыщIэм хуокIуэ. Абы щыгъуэми иджыри зы зэIущIэ ирагъэкIуэкIыжыну ди щIалэхэм къапэщылъщ икIи я гъэтIылъыгъэ-хэм адэкIи хагъэхъуэфынущ.
Зэхьэзэхуэм ещанэ-еплIанэ увыпIэхэр щаIыгъщ «Краснодар-2»-мрэ «Черноморец»-мрэ. Ахэр иужь зэIущIэм щытекIуащ икIи етIанэгъэ япэ дивизионым кIуэну хущIэкъухэм ящыщщ. Адрей къыкIэлъыкIуэхэм апхуэ дэ гугъэ яIэжкъым.
Ди жагъуэ зэрыхъущи, иужь дыдэ увыпIэм Мейкъуапэ и «Дружба»-р къикIыфакъым. КIэух джэгугъуихми ар къыщыхагъэщIащ икIи щытыкIэ гугъум ихуащ.
Щыгъуазэ фыхуэтщIынщ етIуанэ дивизионым и «Ипщэ» гупым щекIуэкI зэхьэзэхуэм хыхьэу мы гъэм иужьу зэхэта джэгугъуэм къарикIуа бжыгъэхэм: «Алания» (Владикавказ) — «Краснодар-2» (Краснодар) — 0:1, «Биолог-Новокубанск» (Прогресс) — «Тэрч-2» (Грознэ) — 0:3, СКА (Дон Iус Ростов) — «Мэшыкъуэ-КМВ» (Псыхуабэ) -1:1, «Ангушт» (Нэзрэн) — «Дружба» (Мейкъуапэ) — 1:0, «Динамо-Ставрополь» (Ставрополь) – «Черноморец» (Новороссийск) — 0:2,«Астрахань» (Астрахань) — «IэфIыпс» (IэфIыпс) — 1:1.
ЕтIуанэ дивизионым и «Ипщэ» гупым и къыкIэлъыкIуэ, епщыкIуиянэ, джэгугъуэр 2016 гъэм мэлыжьыхьым (апрелым) и 3-м зэхэтынущ.
